Høringssvar til Budget 2023

Ældrerådet noterer med tilfredshed, at der er blevet lyttet til Ældrerådets anbefalinger.

Det er positivt, at ”Sund aldring” er suspenderet og underkastes en nærmere analyse. Det har været Ældrerådets ønske i mange år.

Vi ser frem til, at demografimodellen tilrettes, så de fremtidige budgetter på ældreområdet afspejler de konkrete behov og dermed bliver realistiske.

Klippekortordningens bortfald på plejecentrene har udløst meget negative reaktioner fra Bruger- og Pårørenderådene. Denne besparelse betyder et fald i antallet af omsorgspersoner.

Ældrerådet mener, at den enkelte borgers selvbestemmelse dermed forringes. Vi foreslår, at ordningen suspenderes i denne periode og udtages af overslagsårene.

Der mangler afsættelse af midler til anlæg til Kristiansminde Plejecenter. I høringssvaret fra Bruger- og Pårørenderådet på Kristiansminde gennemgås deres ønsker om sansehaver, sanserum og døgnbelysning. Ældrerådet bakker fuldt ud op om disse ønsker.

Roskilde Kommunes ambition om, at Kristiansminde skal være ”Et fyrtårn på demensområdet”, forudsætter en tidssvarende indretning. Det er bestemt ikke gældende i dag. Det virker efter Ældrerådets opfattelse utroværdigt.

Til sidst noget positivt. Det er godt, at busbetjeningen ikke reduceres.

Marie Jørgensen

Formand for Roskilde Ældreråd